**Neišdildomi kelionės įspūdžiai**

Kartais būna taip, kad šv. Kalėdos ateina anksčiau, net lapkričio mėnesį.

Mokytojo dienos proga Klaipėdos liberalaus jaunimo organizacija jau ketvirtus metus rengia liberaliausio Klaipėdos mokytojo rinkimus. Vertinimo komisija, kurios pirmininkas buvo liberalaus jaunimo globotojas Artūras Šulcas, nariai - Klaipėdos universiteto studentė Rūtenė Marčiūtė, "Vakarų ekspreso" korespondentė Gražina Juodytė, dienraščio "Klaipėda“ vyriausiojo redaktoriaus pavaduotoja Jolanta Juškevičienė liberaliausiam mokytojui skyrė vertingą prizą – kelionę į Europarlamentą. Šiais metai tokia garbė teko man.

Lapkričio 13 d. 38 šios kelionės dalyviai, lydimi Europos Parlamento nario Leonido Donskio padėjėjos Lietuvoje Eglės Andrijauskaitės, smagiai šurmuliuodami rinkosi Kaune. Laukė ilga kelionė per Lenkiją.

Jau kitos dienos pusiaudienį mes turėjome galimybę pasidžiaugti viena gražiausių Europos sostinių – Praha. Net gamta mums buvo palanki, musšildė šiam metų laikui nebūdinga 20 laipsnių šiluma. Didinga gotikinė šv. Vito katedra, Prezidentūra, nuo apžvalgos aikštelės atsiveriantys nuostabūs vaizdai – šio miesto vizitinė kortelė. O kur dar pasivaikščiojimas daugiau nei pusės kilometro ilgio Karlo tiltu per Vltavos upę... Šis tiltas pradėtas statyti pasirinkus ypatingą laiką – 1357 m. 9 mėn. 7 d. 5 val. 31 min, tai turėjo lemti šio tilto ilgaamžiškumą ir patvarumą.

Kitos dienos pavakarę mūsų smagi kompanija žingsniavo Belgijos sostinės senamiesčiu. Briuselis vadinamas Europos Sąjungos sostine, kadangi čia įsikūrę dauguma jos institucijų. Belgijos sostine miestas tapo 1830 m. Didžioji aikštė Briuselyje yra pati lankomiausia vieta. Įspūdingi pastatai, šurmulio pilnos gatvelės, besišypsantys veidai...

Ryte vykome į Europos Parlamento rūmus. Mus pasitiko europarlamentaro

L. Donskio patarėja ir biurų vadovė Jurgita Chromanskytė. Jos lydimi apžiūrėjome Europos Parlamento rūmus. Šios institucijos darbuotoja Ieva Valutytė išsamiai ir įdomiai papasakojo apie Europarlamento struktūrą, veiklą ir funkcijas. Su nekantrumu laukėme susitikimo su visuomenės veikėju, politiku, akademiku Leonidu Donskiu. Jo šiltas bendravimas ir išsamūs atsakymai į pateiktus klausimus mus sužavėjo ir paliko neišdildomus įspūdžius.

Simona Lipštaitė (L.Donskio padėjėja Briuselyje) lydėjo mus į šiaurės vakarų Belgijos miestą prie Šiaurės jūros, V. Flandrijos provincijos centrą – Briugę. Čia išvystyta metalo apdirbimo, mašinų, chemijos, maisto, tekstilės pramonė. Mieste yra Nyderlandų meno muziejus, dailės galerija, Deimantų muziejus, Jano Van Eiko muziejus. Briugės miesto centras išsiskiria išlikusia klestėjimo laikus menančia viduramžių architektūra. Išskirtinis išplanavimo bruožas - žiedu miestą supančių tarpusavyje susisiekiančių kanalų sistema, dėl kurios Briugė dažnai vadinama „Šiaurės Venecija“. Senamiesčio siluete dominuoja XIII–XVI a. Švč. Mergelės Marijos bažnyčia, kurios 122 m. aukščio varpinės bokštas yra laikomas antruoju aukščiausiu plytų bokštu pasaulyje. Jos dešiniajame altoriuje yra Mikelandželo „Madonos su kūdikiu“ skulptūra. Nuo 2000 m. miesto centras priklauso Pasaulio paveldui.

Vakare aplankėme žymiąją Besišlapinančio berniuko skulptūrą Briuselyje. Ši skulptūra buvo pastatyta 1619 m. Yra pasakojama, kad šia skulptūra įamžinta valstybės karinė narsa. Berniukas buvo XII a. kunigaikščio sūnus, kuris šlapinosi prie medžio per mūšį. Dabar yra tradicija, kad atvykę pasisvečiuoti kitų šalių vadovai dovanoja berniukui drabužius su tautiniais motyvais.

Amsterdamas – miestas, pilnas kontrastų. Šio miesto „chameleioniškumas“ pakeri: čia jis pilnas dinamikos, o po akimirkos ramus ir savas, čia prašmatnus, egzotiškas, greta – tolerantiškas ir paprastas. Miesto pavadinimas kilęs nuo Amstelio (Amstel) upės užtvankos, prie kurios susikūrė miestas. Daugiau nei 50 kanalų, virš 500 tiltų ir tiltukų puošia Amsterdamą ir dovanoja šiam miestui savitumą ir išskirtinumą. Spalvingumo šiam miestui suteikia ir žymusis Raudonųjų žibintų kvartalas.

Atsisveikinome su Belgijos Karalyste – valstybe šiaurės vakarų Europoje - ir patraukėme į Vokietiją - didžiausią pagal gyventojų skaičių Europos šalį (~81,8 mln. gyv.). Aplankėme Hanzos sąjungos miestą Liubeką, 1987 m. įtrauktą į Jungtinių Tautų švietimo, mokslo ir kultūros organizacijos (UNESCO) pasaulio paveldo sąrašą, Šlėzvigo-Holšteino žemės sostinę Kylį. Mieste aktyvi tarptautinė prekyba laivais, veikia atnaujintas Kylio universitetas. Išvystyta laivyba, elektrotechnikos, mechanikos, laivų statybos, chemijos, tekstilės, žvejybos pramonės.

Iš Kylio keltu į Klaipėdą plaukėme beveik parą. Kai kuriuos kelionės dalyvius kamavo „jūros liga“, bet draugų palaikymas ir pagalba suteikė stiprybės. Savaitė smagioje draugijoje pralėkė nepastebimai, liko tik daugybė malonių įspūdžių, neišdildomų akimirkų.

Ačiū kelionės organizatoriams ir visai keliavusiai grupei.

Klaipėdos Tauralaukio pagrindinės mokyklos pradinių klasių mokytoja metodininkė Raimonda Zaicienė

Dariaus Sadecko nuotraukos